《闻七弟叔易登科》
宋代·李纲

吾家世儒业，教子惟一经。迩来四十载，父子三成名。

忆昔尘忝初，非才厕群英。胪传被殊渥，姓氏落寰瀛。

天子亲识擢，屡对云龙庭。玉音每褒谕，必及吾亲宁。

同朝大明宫，搢绅以为荣。君恩太山重，欲报鸿毛轻。

迂愚得放逐，不复叹飘零。尔今又登第，相去才九龄。

勤劳酬素志，烜赫振家声。箕裘端不坠，义方益芬馨。

季弟亦乡选，来年试春卿。云鸿继高举，桂苑同飞鸣。

子壮可起家，予衰欲归耕。勉哉脩远业，正值时休明。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。